รัฐบาลไทย-ข่าวทำเนียบรัฐบาล-ประชาสัมพันธ์ท่าอากาศยานดอนเมือง เรื่องปิดทางวิ่งฝั่งตะวันตกเพื่อซ่อมแซมพื้นผิวทางวิ่ง
วันพฤหัสบดีที่ 4 พฤศจิกายน 2564
ประชาสัมพันธ์ท่าอากาศยานดอนเมือง เรื่องปิดทางวิ่งฝั่งตะวันตกเพื่อซ่อมแซมพื้นผิวทางวิ่ง
เพิ่มประสิทธิภาพในการใช้งานระยะยาว ครั้งที่ 32/2565
ร.ต.ธานี ช่วงชู ผู้อํานวยการท่าอากาศยานดอนเมือง กล่าวว่า ท่าอากาศยานดอนเมือง (ทดม.) บริษัท ท่าอากาศยานไทย จํากัด (มหาชน) (ทอท.) มีแผนการดําเนินงานการปรับปรุงพื้นผิวทางวิ่ง (Runway) ระหว่างวันที่ 27 ตุลาคม 2564 ถึงวันที่ 23 กรกฎาคม 2565 จํานวน 270 วัน ซึ่งจะเป็นการซ่อมแซมทางวิ่ง 21R - 03L ความยาว ประมาณ 3,400 เมตร (จากความยาวทั้งหมด 3,700 เมตร) ความกว้าง 60 เมตร โดยจะดําเนินการปิดใช้ทางวิ่ง 21R - 03L เป็นช่วงเวลา และยังคงเปิดใช้งานทางวิ่ง 21L - 03R เป็นปกติ ช่วงแรกจะเริ่มดําเนินการซ่อมแซมในระหว่างวันที่ 4 พฤศจิกายน 2564 จนถึง วันที่ 23 กุมภาพันธ์ 2565 (ความยาวประมาณ 2,400 เมตร) รวมถึงได้ออกประกาศเพิ่มเติมเอกสารแถลงข่าวการบิน (AIP Supplement) จากสํานักงานการบินพลเรือนแห่งประเทศไทย (กพท.) เรียบร้อยแล้ว และที่ผ่านมา ทดม.ได้มีการประสานงานและจัดการประชุมเพื่อหารือและรับฟังความคิดเห็นต่าง ๆ ในการซ่อมแซมทางวิ่ง 21R - 03L อยู่เป็นประจํา รวมทั้งมีการกําหนดมาตรการ ขั้นตอน วิธีปฏิบัติและแผนเผชิญเหตุต่างๆ ในการลดผลกระทบที่อาจจะเกิดขึ้น เพื่อไม่ให้เกิดผลกระทบต่อผู้ให้บริการและผู้ใช้บริการ ทดม. ร่วมกับบริษัท วิทยุการบินแห่งประเทศไทย จํากัด (บวท.), สํานักงานการบินพลเรือนแห่งประเทศไทย (กพท.), กองทัพอากาศ, สายการบินที่ให้บริการ ณ ทดม., บริษัทตัวแทนให้บริการภาคพื้น ณ ทดม. และหน่วยงานต่าง ๆ ที่เกี่ยวข้อง และหากสายการบินมีความประสงค์จะเพิ่มปริมาณเที่ยวบิน ทาง ทดม. จะดําเนินการปรับแผนการซ่อมแซม โดยจะมีกําหนดการประชุมแผนการดําเนินงานปรับปรุงพื้นผิวทางวิ่งดังกล่าวทุกวันที่ 15 ของทุกเดือน และหากมีการเปลี่ยนแปลงก็จะทําการออกประกาศนักบิน (NOTAM) อีกครั้ง นอกจากนี้ ทดม.ได้มีการดําเนินงานในระบบการจัดการด้านนิรภัยของสนามบิน (Safety Management) ซึ่งจะมีการตรวจสอบและประเมินความเสี่ยง เพื่อบริหารความปลอดภัย รวมถึงมีแผนเตรียมความพร้อมรองรับสถานการณ์ฉุกเฉิน ทั้งก่อนและตลอดระยะเวลาดําเนินงานจนสิ้นสุดการปรับปรุงซ่อมแซมทางวิ่ง เพื่อให้การบริหารจัดการการจราจรทางอากาศทุกเที่ยวบินมีประสิทธิภาพ เกิดความคล่องตัวและมีความปลอดภัยสูงสุด
ร.ต.ธานี กล่าวต่อว่า ทดม.มั่นใจว่าแผนการซ่อมแซมทางวิ่ง 21R-03L มีความสอดคล้องกับปริมาณอากาศยานที่เข้ามาใช้ในปัจจุบัน และสอดคล้องกับตารางการบินตามนโยบายการเปิดประเทศของรัฐบาล การบริหารจัดการห้วงอากาศและระยะเวลาของแต่ละเที่ยวบินที่จะทําการบินจากสนามบินต้นทาง รวมถึงการบริหารหลุมจอดอากาศยาน จะไม่มีผลกระทบต่อการให้บริการของ ทดม. การปรับปรุงซ่อมแซมทางวิ่งในครั้งนี้ มีความจําเป็นที่ต้องเร่งรัดให้มีการดําเนินการตามแผน เนื่องจากในสถานการณ์ปกติ ทดม. มีการรองรับจํานวนเที่ยวบินจํานวนมากในแต่ละวัน เพื่อให้คุณภาพพื้นผิวทางวิ่ง ทางขับ และลานจอดอากาศยานสามารถรองรับน้ําหนักของอากาศยานขนาดใหญ่ได้อย่างเต็มประสิทธิภาพและความปลอดภัยที่อยู่ในมาตรฐานสากล
ร.ต.ธานี กล่าวทิ้งท้ายว่า ในส่วนของอาคารผู้โดยสาร ทดม. จะจัดเตรียมสิ่งอํานวยความสะดวกให้แก่ผู้โดยสารโดยจะจัดพื้นที่รองรับการพักรอ เพิ่มเก้าอี้ ตลอดจนจัดเจ้าหน้าที่อํานวยความสะดวก รวมทั้งจะจัดเคาน์เตอร์ประชาสัมพันธ์สําหรับผู้โดยสารและผู้ใช้บริการสามารถติดต่อสอบถาม ตลอดจนประสานงานกับหน่วยงานที่เกี่ยวข้องและสายการบินในการให้ความช่วยเหลือผู้โดยสาร ทั้งนี้ ทดม. มุ่งมั่นในการพัฒนาการให้บริการอย่างต่อเนื่องเพื่อให้ผู้โดยสารและผู้ใช้บริการได้รับความปลอดภัย ความสะดวกสบาย และสร้างความประทับใจ ดั่งคําขวัญของ ทอท. “ปลอดภัยคือมาตรฐาน บริการคือหัวใจ” ทดม. ขออภัยในความไม่สะดวกมา ณ โอกาสนี้ หากท่านพบเห็นปัญหาในการให้บริการ หรือปัญหาอื่นๆ สามารถติดต่อไปยัง AOT Contact Center 1722 หรือศูนย์ประชาสัมพันธ์ ทดม. โทร 0 2535 1192 ตลอด 24 ชั่วโมง